Sa Fhrainc maraíodh ceathrar
triúr páistí agus múinteoir scoile
taobh amuigh de scoil phríobháideach Ghiúdach i Toulouse, i ndeisceart na tíre.
D'éalaigh an dúnmharfóir ar scútar agus tá póilíní fós dhá chuartú.
Dúirt uachtarán na Fraince, Nicolas Sarkozy,
gur tragóid don tír ar fad a bhí an eachtra an lae inniu.
Ag a hocht a chlog ar maidin agus páistí á dtabhairt chuig an scoil ag tuismitheoirí
tuairiscítear gur tháinig fear ar scútar dubh
agus gur thosaigh sé ag caitheamh le chuile duine a bhí timpeall air
páistí chomh maith le daoine fásta.
Le linn don ghunnadóir a bheith ag caitheamh bhí deacrachtaí aige le gunna amháin
ach bhí an dara gunna aige.
Theith sé ar scútar dubh agus tá na póilíní ar a thóir.
Tá gach duine ag caint faoi seo agus níl aon rud eile á phlé ach seo,
toisc is dócha, gur ionsaí ar scoil a bhí i gceist,
ar scoil Ghiúdach, scoil Ghiúdach inár maraíodh páistí,
agus is dóigh liom go bhfuil alltacht ar gach duine.
Agus tá gach duine, caithfidh mé a rá, an-neirbhíseach, do thug mé faoi ndeara.
I scoil mo mhac féin tráthnóna tá na doirse dúnta
agus níl siad ag ligean daoine isteach mura mbuaileann tú ar chloigín,
agus tá treoracha ag chuile scoil anois a bheith an-chúramach
agus cúrsaí slándála a tréanadh
so tá gach duine, cinnte, an-mhíchompordach ar fad.
Seo é an tríú eachtra lámhach sa réigiún le breis is seachtain anuas.
Cheana féin tá leathchéad póilín ag fiosrú eachtra lámhaigh eile
a tharla Déardaoin seo caite
i mbaile Montauban, gar do Toulouse, inár maraíodh beirt shaighdiúirí.
Maraíodh saighdiúir eile an deireadh seachtaine na seachtaine seo caite i Toulouse.
Níl de cheangal i láthair na huaire idir na heachtraí ar fad
ach go raibh an gunnadóir ag taisteal ar scútar cumhachtach
agus go raibh na gunnaí céanna in úsáid aige agus a húsáideadh inniu.
D'eitil Uachtarán na Fraince, Nicolas Sarkozy, go Toulouse níos luaithe
agus d'iarr sé ar chuile scoil sa Fhrainc
nóiméad ciúnais a bheith acu amárach i gcuimhne na ndaoine a maraíodh.